*****

ΚΑΝΟΝΙΣΜΟΣ (ΕΟΚ) αριθ. 3634/85 ΤΟΥ ΣΥΜΒΟΥΛΙΟΥ

της 17ης Δεκεμβρίου 1985

για τη θέσπιση ειδικών κοινοτικών ενεργειών περιφερειακής ανάπτυξης το 1985 και την τροοποίηση του κανονισμού (ΕΟΚ) αριθ. 1787/84

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι ο κανονισμός (ΕΟΚ) αριθ. 1787/84 του Συμβουλίου της 19ης Ιουνίου 1984 για το Ευρωπαϊκό Ταμείο Περιφερειακής Ανάπτυξης (4), που στο εξής καλείται «κανονισμός του Ταμείου», άρχισε να ισχύει την 1η Ιανουαρίου 1985·

ότι το άρθρο 48 του κανονισμού του Ταμείου προβλέπει ότι, με τη επιφύλαξη της εφαρμογής του άρθρου 45 αυτού, ο κανονισμός (ΕΟΚ) αριθ. 724/75 του Συμβουλίου (5), συμπεριλαμβανομένου του τίτλου ΙΙΙ σχετικά με τις ειδικές κοινοτικές ενέργειες, καταργείται·

ότι το άρθρο 45 του κανονισμού του Ταμείου προβλέπει ότι το άρθρο 4 παράγραφος 3 δεν εφαρμόζεται για τους πόρους που προορίζονται να καλύψουν τις δημοσιονομικές υποχρεώσεις που απομένουν να αναληφθούν για την εκτέλεση των ειδικών κοινοτικών ενεργειών που προαναφέρθηκαν και θεσπίστηκαν από το Συμβούλιο πριν από την 1η Ιανουαρίου 1985·

ότι το Συμβούλιο ενέκρινε, στις 18 Ιανουαρίου 1984, δεύτερη σειρά ειδικών κοινοτικών ενεργειών, που στο εξής καλούνται « ειδικές ενέργειες», υπέρ των ζωνών που πλήττονται από την αναδιάρθρωση της βιομηχανίας σιδήρου και χάλυβα, της ναυπηγικής βιομηχανίας και της υφαντουργίας και βιομηχανίας ενδυμάτων, από τη διεύρυνση της Κοινότητας και από την ενεργειακή κρίση·

ότι, κατά τη έγκριση αυτής της δεύτερης σειράς ενεργειών, προβλέφτηκε ότι οι ενέργειες για ζώνες που πλήττονται από την αναδιάρθρωση της ναυπηγικής βιομηχανίας και της υφαντουργίας και βιομηχανίας ενδυμάτων, θα επεκταθούν σε νέες ζώνες στο βαθμό που αυτό δικαιολογείται από την επιδείνωση της κρίσης στους εν λόγω τομείς·

ότι προβλέφτηκε, συγχρόνως, η ενίσχυση της ειδικής ενέργειας που ισχύει ήδη για τις παραμεθόριες περιοχές της Ιρλανδίας και της Βόρειας Ιρλανδίας·

ότι το Συμβούλιο δέχτηκε επίσης, κατ' αρχήν, την ειδική ενέργεια για τη συμβολή στην ανάπτυξη νέων οικονομικών δραστηριοτήτων σε ορισμένες ζώνες που πλήττονται από την εφαρμογή της κοινής αλιευτικής πολιτικής·

ότι, για να δοθεί συνέχεια στις κατευθύνσεις αυτές του Συμβουλίου, η Επιτροπή άρχισε αμέσως να επεξεργάζεται τις αναγκαίες προτάσεις κανονισμών·

ότι συναντήθηκαν πρακτικές δυσκολίες στη συλλογή ορισμένων στοιχείων που είναι αναγκαία για την επεξεργασία αυτών των προτάσεων και ότι οι δυσκολίες αυτές είχαν ως αποτέλεσμα να καθυστερήσει η υποβολή τους·

ότι, συνεπώς, οι τέσσερις προτάσεις κανονισμού που βασίζονται στο άρθρο 13 του κανονισμού (ΕΟΚ) αριθ. 724/75, δεν κατέστη δυνατό να διαβιβαστούν στο Συμβούλιο παρά στις 22 Δεκεμβρίου 1984· ότι, για το λόγο αυτό, το Συμβούλιο δεν ήταν σε θέση να αποφασίσει για τις προτάσεις αυτές πριν από τις 31 Δεκεμβρίου 1984· ότι, για το λόγο αυτό, το Συμβούλιο δεν ήταν σε θέση να αποφασίσει για τις προτάσεις αυτές πριν από τις 31 Δεκεμβρίου 1984· ότι, επίσης, το Ευρωπαϊκό Κοινοβούλιο και η Οικονομική και Κοινωνική Επιτροπή δεν ήταν, επίσης, σε θέση να διατυπώσουν γνώμη για τις προτάσεις αυτές πριν από την ίδια ημερομηνία· ότι, υπό αυτές τις συνθήκες και δεδομένου ότι ο κανονισμός (ΕΟΚ) αριθ. 724/75 καταργήθηκε την 1η Ιανουαρίου 1985, πρέπει να δοθεί η δυνατότητα στο Συμβούλιο να αποφασίσει για τις προτάσεις αυτές μέχρι τις 31 Δεκεμβρίου 1985, παρατείνοντας, κατά συνέπεια, την προθεσμία που αναφέρεται στο άρθρο 45 του κανονισμού του Ταμείου·

ότι η συνθήκη δεν προβλέπει τις εξουσίες που απαιτούνται προς τον σκοπό αυτό, εκτός από τις εξουσίες του άρθρου 235,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το Συμβούλιο μπορεί, μέχρι τις 31 Δεκεμβρίου 1985 και σύμφωνα με το άρθρο 13 του κανονισμού (ΕΟΚ) αριθ. 724/75, να θεσπίσει ειδικές ενέργειες με βάση τις προτάσεις που υπέβαλε η Επιτροπή πριν από τις 31 Δεκεμβρίου 1984.

Άρθρο 2

Το άρθρο 45 του κανονισμού του Ταμείου αντικαθίσταται από το ακόλουθο κείμενο:

«Άρθρο 45

Το άρθρο 4 παράγραφος 3 δεν εφαρμόζεται για τους πόρους που προορίζονται να καλύψουν τις δημοσιονομικές υποχρεώσεις που πρέπει να αναληφθούν για την εκτέλεση των ειδικών κοινοτικών ενεργειών που αναφέρονται στο άρθρο 13 του κανονισμού (ΕΟΚ) αριθ. 724/75 και τις οποίες είχε θεσμοθετήσει το Συμβούλιο πριν από την έναρξη ισχύος του παρόντος κανονισμού,

ούτε στις ειδικές κοινοτικές ενέργειες που θα έχουν θεσμοθετηθεί από το Συμβούλιο σύμφωνα με το άρθρο 13 πριν από τις 31 Δεκεμβρίου 1985 με βάση τις προτάσεις που υπέβαλε η Επιτροπή πριν από τις 31 Δεκεμβρίου 1984.»

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Δεκεμβρίου 1985.

Για το Συμβούλιο

Ο Πρόεδρος

J. F. POOS

(1) ΕΕ αριθ. C 143 της 12. 6. 1985, σ. 3.

(2) ΕΕ αριθ. C 229 της 9. 9. 1985, σ. 135.

(3) Γνώμη που διατυπώθηκε στις 25 και 26 Σεπτεμβρίου 1985 (δεν έχει ακόμη δημοσιευθεί στην Επίσημη Εφημερίδα).

(4) ΕΕ αριθ. L 169 της 28. 6. 1984, σ. 1.

(5) ΕΕ αριθ. L 73 της 21. 3. 1975, σ. 1.